ኢትዮጵያ ከደቡብ ኮሪያ እድገት ብዙ መማር እንደምትችል አፈ-ጉባዔ አባዱላ ገመዳ ገለፁ
አዲስ አበባ፤ ታህሳስ 28/2006/ዋኢማ/ – በሀገሪቱ ያለውን ድህነት በአጭር ጊዜ ውስጥ ማስወገድና መቀየር እንደሚቻል ከደቡብ ኮሪያ ልምድ ልንማር እንችላለን ሲሉ የህዝብ ተወካዮች ምክር ቤት አፈ-ጉባዔ አቶ አባዱላ ገመዳ ገለፁ።እንደ አቶ አባዱላ ገለፃ፤ “ድህነት እጠፋ ፋንታችን አይደለም። ድህነትን ከሀገራችን ልንቀይረውና ልናስወግደው እንደምንችል ከደቡብ ኮሪያ ልንማር ይገባል።” በማለት የገለፁት አቶ አባዱላ ደቡብ ኮሪያ ከ50 አመታት በፊት ከፍተኛ ድህነት የነበረባት ሀገር እንደነበረች አስታውሰው፤ ኢትዮጵያም ከደቡብ ኮሪያ ልምድ በመውሰድ ድህነትን በአጭር ጊዜ መቀነስ ይገባታል።  አፈ-ጉባዔው በተለያየ ጊዜያት ደቡብ ኮርያን የመጎብኘት እድሉን ባገኙበት ወቅት የሀገሪቱን ሁለንተናዊ የልማት እንቅስቃሴ መመልከት መቻላቸውን ጠቁመው፤ በጉብኝታቸው ወቅትም ደቡብ ኮርያውያን አሁን ለደረሱበት እድገት ከፍተኛ አስተዋፅኦ ካደረጉት ነገሮች መካከል አንዱ ጠንካራ የቁጠባ ባህላቸው መሆኑን ማየት መቻላቸውን ገልፀው፤ ከዚህም ኢትዮጵያውያን ጥሩ ልምድ ልንቀስም ይገባል ሲሉ ተናግረዋል።ሌላው ከደቡብ ኮሪያ ኢትዮጵያውያን ሊቀስሙ የሚገባው በሀገራቸው ምርት የመጠቀም ባህልን ማዳበር መሆኑን የገለፁት አፈ ጉባዔው ደቡብ ኮሪያውያን በራሳቸው ምርት የመጠቀም ባህላቸው ከፍተኛ በመሆኑ የሀገራቸውን ምርት በመላው ዓለም ለማስተዋወቅ ከፍተኛ አስተዋፅኦ አድርጎላቸዋል ብለዋል።ደቡብ ኮሪያውያን ከ50 አመታት በፊት በጥቃቅንና አነስተኛ ተቋም ደረጃ በመነሳት ጥራትና በገበያው ተወዳዳሪ የሆኑ ምርቶችን በማምረት አሁን ለደረሱበት ደረጃ እንዲደርሱ እንዳስቻላቸው ገልፀዋል።ደቡብ ኮርያውያን በሀገራቸው ልማት ላይ ያላቸው አቋም አንድ መሆኑን የጠቆሙት አቶ አባዱላ፤ ኢትዮጵያውያንም ከዚህ በመማር በሀገሪቱ እየተካሄደ ባለው ሁለንተናዊ ልማት ላይ አንድ አይነት አቋም በመያዝ ልማቱን በተጠናከረ ሁኔታ ማስኬድ የሁሉም ኢትዮጵያውያን ሃላፊነት ነው ሲሉ መናገራቸውን ዋልታ ኢንፎርሜሽን ማዕከል ዘግቧል።